section_heading: Povijest
paragraph_text: Neki oblici preteča cipela s visokom petom, postojali su u drevnom Egiptu, Grčkoj i Rimu. Npr. u Egiptu su cipele s potpeticom nosili zemljoradnici kojima su potpetice omogućavale potrebno upiranje za lakši hod po rahloj zemlji. Kod Grka siromašniji sloj ljudi uglavnom nije nosio nikakvu obuću, dok su među imućnima najraširenije bile sandale, kojih je bilo 20-ak vrsta. Otmjenije osobe nosile su kožnu cipelu do gležnja s povišenim drvenim potplatom (koturna, grčki kóthornos), koja je poslije poslužila kao preteča različitim vrstama cipela. Slične cipele s visokim potplatom uveo je Eshil za glumce u tragediji. Za razliku od Grka, Etruščani su nosili visoke cipele na vezanje, kojih su vrhovi bili zaokrenuti prema gore, ali su, pod grčkim utjecajem, prihvatili i sandale.